b"\n_START_ARTICLE_\nRompop\xc4\x97\n_START_PARAGRAPH_\nRompop\xc4\x97 (isp. rompope, licor de huevo) \xe2\x80\x93 egnogo tipo likeris, kurio pagrindiniai ingredientai yra kiau\xc5\xa1iniai, pienas ir vanil\xc4\x97. Kiau\xc5\xa1ini\xc5\xb3 tryniai suteikia emulsintam g\xc4\x97rimui gelton\xc4\x85 spalv\xc4\x85. Tai tradicinis g\xc4\x97rimas tokiose \xc5\xa1alyse kaip Kosta Rika, Salvadoras ir ypa\xc4\x8d Meksika. Manoma, kad rompop\xc4\x97s receptas buvo sukurtas Pueblos miesto vienuolynuose._NEWLINE_\xc5\xbdodis isp. rompope kil\xc4\x99s i\xc5\xa1 \xc5\xbeod\xc5\xbeio rompon, kuriuo vadino ispani\xc5\xa1k\xc4\x85 egnogo variant\xc4\x85, atkeliavus\xc4\xaf \xc4\xaf Meksik\xc4\x85. Ispani\xc5\xa1kajame variante alkoholinis ingredientas yra romas, tad ir abiejuose \xc5\xbeod\xc5\xbeiuose rom-pon ir rom-pope pirma \xc5\xa1aknies dalis rei\xc5\xa1kia 'romas'._NEWLINE_\xc4\xae rompop\xc4\x99 recept\xc5\xabra pana\xc5\xa1us g\xc4\x97rimas yra isp. cola de mono ('be\xc5\xbed\xc5\xbeion\xc4\x97s uodega'), skiriasi tuo, kad yra ne geltonas, o rudas, nes jam spalv\xc4\x85 suteikia ne kiau\xc5\xa1iniai, o kava. Visi kiti ingredientai sutampa._NEWLINE_Rompop\xc4\x97 komerci\xc5\xa1kai gaminama visoje Meksikoje. Daug kur ji gaminama ir namuose pagal vietinius receptus. Gaminant toki\xc4\x85 rompop\xc4\x99 kartais dedami pekanin\xc4\x97s karijos, migdolai, graikiniai rie\xc5\xa1utai, cinamonas, pu\xc5\xa1\xc5\xb3 s\xc4\x97klos, vanil\xc4\x97, \xc5\xbeemuog\xc4\x97s ir kt. Vietiniai gyventojai rompop\xc4\x99 geria ne tik per \xc5\xa1ventes, bet ir \xc5\xa1eimos renginiuose. Rompop\xc4\x97 geriama ne tik kaip alkoholinis g\xc4\x97rimas, bet naudojama ir kaip desert\xc5\xb3 komponentas, patiekal\xc5\xb3 u\xc5\xbepilas (topping). Komerci\xc5\xa1kai rompop\xc4\x97 prieinama ir JAV, ypa\xc4\x8d valstijose palei sien\xc4\x85 su Meksika.\n_START_SECTION_\nIstorija\n_START_PARAGRAPH_\nRompop\xc4\x97 yra vienas i\xc5\xa1 daugelio kiau\xc5\xa1ini\xc5\xb3 likeri\xc5\xb3, tradicini\xc5\xb3 \xc5\xa1ventini\xc5\xb3 g\xc4\x97rim\xc5\xb3 Europoje ir Amerikoje. \xc5\xbdinomiausi tokie g\xc4\x97rimai yra angl\xc5\xb3 egnogas, Nyderland\xc5\xb3 advokatas. Angli\xc5\xa1kasis egnogas artimas tokiam senam patiekalui kaip posetas (angl. posset), kuris gaminamas kar\xc5\xa1t\xc4\x85 pien\xc4\x85 sutraukinant vynu (pvz., cheresu). Kitas \xc4\xaf rompop\xc4\x99 pana\xc5\xa1us g\xc4\x97rimas yra amerikieti\xc5\xa1kas egnogas, kuris daromas su romu arba burbonu._NEWLINE_Ispanijoje tradici\xc5\xa1kai buvo paplit\xc4\x99 kiau\xc5\xa1ini\xc5\xb3 pun\xc5\xa1\xc5\xb3 receptai, kurie v\xc4\x97liau atkeliavo \xc4\xaf Ispanijos kolonijas Amerikoje. \xc4\x8cia atsirado keli rompop\xc4\x97s variantai, ta\xc4\x8diau \xc5\xbeinomiausia yra Meksikos rompop\xc4\x97, sukurta XVII a. Kelios komercin\xc4\x97s Meksikos rompop\xc4\x97s mark\xc4\x97s patenka ir \xc4\xaf tarptautin\xc4\x99 rink\xc4\x85."